CELEX: 62021CN0602
Language: lv
Date: 2021-09-28 00:00:00
Title: Lieta C-602/21: Prasība, kas celta 2021. gada 28. septembrī – Eiropas Komisija/Polijas Republika

6.12.2021   
            
            
               LV
            
            
               Eiropas Savienības Oficiālais Vēstnesis
            
            
               C 490/24
            
         
      Prasība, kas celta 2021. gada 28. septembrī – Eiropas Komisija/Polijas Republika
      (Lieta C-602/21)
      (2021/C 490/25)
      Tiesvedības valoda – poļu
      
         Lietas dalībnieki
      
      
         Prasītāja: Eiropas Komisija (pārstāvji: D. Milanowska, M. Noll-Ehlers)
      
         Atbildētāja: Polijas Republika
      
         Prasījumi
      
      
                  —
               
               
                  Atzīt, ka:
                  
                              1)
                           
                           
                              pieprasot līdz 2024. gada 18. jūlijam izstrādāt rīcības plānus zonām, kurās nav pārsniegts pieļaujamais trokšņu līmenis, Polijas Republika nav izpildījusi Eiropas Parlamenta un Padomes Direktīvas 2002/49/EK (2002. gada 25. jūnijs) par vides trokšņa novērtēšanu un pārvaldību (1) 8. panta 1. un 2. punktā paredzētos pienākumus;
                           
                        
                              2)
                           
                           
                              nepieprasot, lai rīcības plānos tiktu iekļautas norādes uz organizētās sabiedriskās apspriešanas norises protokoliem atbilstoši Direktīvas 2002/49 8. panta 7. punktam, kā arī pasākumi, ko kompetentās iestādes paredzējušas veikt turpmāko piecu gadu laikā kluso rajonu saglabāšanai, Polijas Republika nav izpildījusi šīs direktīvas V pielikuma 1. punkta septītajā un devītajā ievilkumā paredzētos pienākumus;
                           
                        
                              3)
                           
                           
                              neizstrādājot rīcības plānus attiecībā uz 20 galvenajām dzelzceļa līnijām, kas minētas prasības pieteikuma A.3 pielikumā, Polijas Republika nav izpildījusi Direktīvas 2002/49 8. panta 2. punktā paredzētos pienākumus;
                           
                        
                              4)
                           
                           
                              neizstrādājot rīcības plānus attiecībā uz 290 galvenajiem autoceļiem, kas minēti prasības pieteikuma A.4 pielikumā, Polijas Republika nav izpildījusi Direktīvas 2002/49 8. panta 2. punktā paredzētos pienākumus; un,
                           
                        
                              5)
                           
                           
                              neiesniedzot rīcības plānu kopsavilkumus attiecībā uz 20 galvenajām dzelzceļa līnijām, kas minētas prasības pieteikuma A.3 pielikumā, un 290 galvenajiem autoceļiem, kas minēti prasības pieteikuma A.4 pielikumā, Polijas Republika nav izpildījusi Direktīvas 2002/49 10. panta 2. punktā kopsakarā ar tās VI pielikumu paredzētos pienākumus;
                           
                        
            
                  —
               
               
                  piespriest Polijas Republikai atlīdzināt tiesāšanās izdevumus.
               
            
         Pamati un galvenie argumenti
      
      Pirmajā pamatā Komisija apgalvo, ka, ieviešot prasību līdz 2024. gada 18. jūlijam izstrādāt rīcības plānus zonām, kurās netiek pārsniegts pieļaujamais trokšņa līmenis, netiek nodrošināta attiecīgo zonu atbilstoša aizsardzība un tiek izraisīts tas, ka Polijas Republika nav izpildījusi pienākumu izstrādāt rīcības plānus ar trokšņiem saistītu problēmu un trokšņa līmeņa seku pārvaldīšanas vajadzībām, kā arī lai samazinātu trokšņa līmeni savas kompetences zonās, un tas neatbilstot Direktīvas 2002/49 8. panta 1. un 2. punkta prasībām. Direktīvas mērķus – nepieļaut un novērst vides trokšņa kaitīgās sekas, kā arī saglabāt akustiskās vides klimatisko apstākļu kvalitāti – varot sasniegt tikai tad, ja rīcības plāni tiek izstrādāti arī attiecībā uz zonām, kurās nav pārsniegtas trokšņa robežvērtības.
      Otrajā pamatā Komisija norāda uz to, ka Polijas tiesībās neesot nodrošināts, lai vides aizsardzības programma attiektos arī uz pasākumiem ar mērķi aizsargāt klusos rajonus, atbilstoši Direktīvas 2002/49 prasībām. Polijas tiesībās šīs prasības neesot izpildītas. Turklāt Polijas tiesībās neesot ieviesta prasība, ka būtu jāiesniedz organizētās sabiedriskās apspriešanas norises protokoli atbilstoši Direktīvas 2002/49 8. panta 7. punktam – kā rīcības plāna obligāts elements. Ustawa Prawo ochrony środowiska (Likums par vides aizsardzību) 119.a panta 5. punktā pienākums organizēt sabiedrisko apspriedi atbilstoši minētajām tiesību normām ir noteikts vienīgi attiecīgajam maršalam (marszałek). Tomēr nepastāv likumisks pienākums rīcības plānā ņemt vērā sabiedriskās apspriešanas protokolus.
      Trešajā pamatā Komisija apgalvo, ka Polija nav izstrādājusi rīcības plānus attiecībā uz 20 galvenajām dzelzceļa līnijām, par kurām Polija iepriekš paziņoja Komisijai kā par galvenajām dzelzceļa līnijām, un tādēļ Polija esot pārkāpusi Direktīvas 2002/49 8. panta 2. punktu.
      Ceturtajā pamatā Komisija apgalvo, ka Polija nav izstrādājusi rīcības plānus attiecībā uz 290 galvenajiem autoceļiem, par kuriem Polija iepriekš paziņoja Komisijai kā par galvenajiem autoceļiem, un tādēļ Polija esot pārkāpusi Direktīvas 2002/49 8. panta 2. punktu.
      Piektajā pamatā Komisija norāda, ka Polija nav iesniegusi rīcības plānu kopsavilkumus attiecībā uz 20 galvenajām dzelzceļa līnijām un 290 galvenajiem autoceļiem, tādējādi pārkāpjot Direktīvas 2002/49 10. pantu.
      
         (1)  OV 2002, L 189, 12. lpp.; Īpašais izdevums latviešu valodā: 15. nodaļa, 7. sējums, 101. lpp.